– Soita jonkin ajan päästä uudestaan. Poliisit ovat viemässä minua poliisiautoon. En tiedä mitä he haluavat, pidättää minut, mokoman asian takia, Oinonen totesi tuohtuneena.

Myöhemmin Joensuun poliisista selvitettiin, että Oinosta yritettiin saada Joensuun Prisman pihalla poliisiauton kyytiin poliisiasemalle kuultavaksi, mutta hän ei suostunut lähtemään matkaan.

Oinonen kirjoitti mielipidekirjoituksessaan, että 15-vuotias tyttö raiskattiin viime viikolla Kuopiossa ja "vahvasti epäiltynä" olisi turvapaikanhakija. Hän piti edesvastuuttomana sitä, että viranomaiset vähättelevät raiskaustapauksia.

Poliisi tiedotti aiemmin tänään selvittävänsä nyt, onko Oinosen kirjoituksessaan mainitsemaa raiskausrikosta tapahtunut ja onko asiassa syytä käynnistää esitutkinta.

Oinonen itse oli tuohtunut siitä, että hänen kirjoituksensa todenperäisyys on kyseenalaistettu. Hän totesi jo aiemmin Iltasanomissa, että hän ei lähde poliisikuulusteluihin vapaaehtoisesti, koska hän kokee olevansa asiassa oikeassa.